Euroopan parlamentin ja neuvoston asetuksen (EU) N:o 1151/2012 53 artiklan 2 kohdan toisen alakohdan mukaisen, vähäisen muutoksen hyväksymisen perusteella muutetun tuote-eritelmän julkaiseminen

(2021/C 136/09)

Euroopan komissio on hyväksynyt tämän vähäisen muutoksen komission delegoidun asetuksen (EU) N:o 664/2014 (1) 6 artiklan 2 kohdan kolmannen alakohdan mukaisesti.

Tämä vähäisen muutoksen hyväksymistä koskeva hakemus julkaistaan komission eAmbrosia-tietokannassa.

YHTENÄINEN ASIAKIRJA

”MEJILLÓN DE GALICIA” / ”MEXILLÓN DE GALICIA”

EU-nro: PDO-ES-0165-AM02 – 18.9.2020

SAN (X) SMM ( )

1. Nimi

”Mejillón de Galicia” / ”Mexillón de Galicia”

2. Jäsenvaltio tai EU:n ulkopuolinen maa

Espanja

3. Maataloustuotteen tai elintarvikkeen kuvaus

3.1 Tuotelaji [liitteen XI mukaisesti]

Luokka 1.7. Tuore kala, nilviäiset, äyriäiset ja kalapohjaiset tuotteet

3.2 Kuvaus 1 kohdassa nimetystä tuotteesta

Tuore sinisimpukka, joka kuuluu lajiin Mytilus galloprovincialis ja jota kasvatetaan kelluvilla lavoilla ja lautoilla ”batea”-järjestelmässä.

Kyseessä on simpukka, jonka kuori muodostuu kahdesta samanlaisesta kalkkikuoresta, joita peittää ulkokuori. Päätuotantoalue on Rías Gallegas, jokilaaksoalue, jossa on laaja kasvisto ja eläimistö, minkä vuoksi ulkokuoreen on usein kiinnittynyt merirokkoja, nivelmatoja, kaksisoluisia eliöitä ja merileviä.

Simpukan sisäpuolella on liha, joka on väriltään yleensä oranssiin vivahtavan kermankeltainen ja joka muodostuu kahdesta lihaliuskasta, joita kiertää tummanvioletti reunus.

Jotta simpukat saavat tuoretuotteiden kulutusmarkkinoilla suojatun alkuperänimikkeen ”Mejillón de Galicia” mukaisen suojan, niiden on ensin kuljettava puhdistamon ja lähettämön kautta asetuksen N:o 853/2004 (EY) mukaisesti. Jotta sinisimpukan kasvatuksen maantieteelliseen ympäristöön liittyviin tekijöihin perustuvat laatu- ja ominaispiirteet eivät muuttuisi, se on puhdistettava A Coruñan y Pontevedran maakunnan Rias Gallegasin merivedellä.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

—

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Kaikki toimenpiteet – simpukantoukkien keräämisestä lopputuotteen jalostukseen ennen sen saattamista myyntiin ja markkinoille – pitää suorittaa rajatulla maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

—

3.6 Tuotteen, johon rekisteröity nimi viittaa, merkitsemistä koskevat erityiset säännöt

Neuvosto käyttää omaa etikettiä, jonka on oltava tunnisteena kaikissa pakkauksissa, jotka sisältävät suojatulla alkuperänimityksellä suojattuja sinisimpukoita. Etiketissä on oltava logon alapuolella selvästi erottuvana merkintä ”Denominación de Origen Protegida Mexillón de Galicia” [Suojattu alkuperänimitys, Mexillón Galicia]. Lisäksi siinä on oltava tarkastuskoodit, joista määritetyt parametrit täyttävä sinisimpukka täytyy pystyä yksiselitteisesti tunnistamaan.

Tuotteet, joiden valmistuksessa on käytetty raaka-aineena tuotetta ”Mejillón de Galicia DOP” [Mejillón de Galicia SAN], voidaan myös teknologisen tai säilömisprosessin jälkeen toimittaa kuluttajille pakkauksissa, joihin on harkinnanvaraisesti lisätty EU-tunnus merkinnän ”Elaborado con Denominación de Origen Protegida Mejillón de Galicia” [Valmistettu suojatun alkuperänimityksen Mejillón de Galicia mukaan] viereen saman suuruisella tai pienemmällä kirjasinlajilla edellyttäen, että:

— ”Mejillón de Galicia DOP”, josta on todistus, muodostaa ainoan osan vastaavasta tuoteryhmästä ja että

— merkinnän ”Elaborado con Denominación de Origen Protegida Mejillón de Galicia” käyttäjillä on siihen lupa.

Alkuperänimityksen ”Mejillón de Galicia DOP” rekisteröinnillä myönnettyjen teollis- ja tekijänoikeuksien haltijana sääntelyneuvosto antaa luvan käyttää kaikkien teknisen käsittelyn ja säilömisen läpikäyneiden tuotteiden etiketeissä näitä ilmaisuja ja tunnuksia.

Sääntelyneuvosto kirjaa asianmukaisiin rekistereihin ne, joilla on valtuudet käyttää ilmaisua ”elaborado con Denominación de Origen Mejillón de Galicia”, sekä varmistaa tuotteiden vaatimustenmukaisuuden ja sen, että ilmaisuja ja tunnuksia käytetään oikein.

4. Maantieteellisen alueen tarkka rajaus

Maantieteellinen alue: Viljelyalue on A Coruñan ja Pontevedran maakunnissa Rías Gallegasin rannikkomerialueella, joka soveltuu sinisimpukoiden allasviljelyyn. Se muodostuu seuraavista alueista: Ría de Ares-Sada, Ría de Muros-Noia, Ría de Arousa, Ría de Pontevedra ja Ría de Vigo.

Puhdistus- ja lähettämöalue rajautuu seuraaviin rannikkomaakuntiin: A Coruña ja Pontevedra.

5. Yhteys maantieteelliseen alueeseen

Historialliselta alkuperältään sinisimpukka on jo ammoisista ajoista ollut Galician rannikon ensimmäisten asukkaiden ravinnonlähde. Tästä on olemassa runsaasti todisteita muinaisilla asuinsijoilla ja historiallisissa asiakirjoissa (Navaz, 1942; Vázquez Varela ja García Quintela, 1998; VVAA 1988 ja 1998; Senén-López Gómez, 1999). Lisäksi on korostettava sinisimpukan esiintymistä entisaikojen tärkeimmissä gastronomisissa tuotteissa (kuten Habsburgien ajan Espanjan hovin ”kuninkaallisessa säilykkeessä”). Galician historia ja rannikko liittyvät epäilemättä kiinteästi sinisimpukkaan. Tämä yhteys on peräisin jo 500-luvulta eKr, ja se on edelleen voimissaan, mikä näkyy esimerkiksi lukuisissa paikannimissä, henkilönimissä ja gastronomisissa juhlissa (simpukkajuhlat). Galician maisemaan kuuluvat nykyään erottamattomana osana sen suistoalueiden viljelylautat, jotka kertovat simpukanviljelyn kehittymisestä. Simpukanviljelyyn liittyville sanoille on jopa otettu käyttöön erityissanasto: mexilla (alamittainen simpukka), desdoble (tuotantoprosessiin liittyvä toimi). Tämä historiallinen perintö on luonut myös erityisen viljelymenetelmän, joka tunnetaan kansainvälisestikin nimellä ”Galician system”. Menetelmällä on omantyylisensä välineistö ja raaka-aineet sekä perinteiset kasvatusmenetelmät, joilla saadaan aikaan muista erottuva tuote (López Capoint, 1973; López Capont ja Fidalgo Fernández, 1977; Otero Pedrayo, 1980; Lorenzo, 1982; Calo-Lourido, 1985 a, b ja c).

Luonnonympäristöltään Rías Gallegas katsotaan ekologiseksi järjestelmäksi, ja alueella on merkittävä perustuotanto; siellä viljellään simpukoita ja erityisesti sinisimpukoita. Nämä lajit sijoittuvat elintarvikeketjun alkupäähän, mikä on suurien satojen kannalta keskeistä. Rías Gallegasin sinisimpukoissa esiintyvät tuotannolliset erot (kasvu ja lihan tuotto) perustuvat mukautettaviin fysiologisiin prosesseihin, jotka liittyvät ravinnon hyväksikäyttöön (Fernández Reiriz y Labarta). Rías Gallegasissa viljellyn sinisimpukan erityisyys perustuu sen kykyyn mukautua viljelypaikkana olevan ekologisen järjestelmän ominaispiirteisiin, ja se on suorassa yhteydessä elintarvikkeen saatavuuteen ja laatuun.

Eritelmän julkaisutiedot

(tämän asetuksen 6 artiklan 1 kohdan toinen alakohta)

https://mar.xunta.gal/sites/default/files/fileadmin/arquivos/mar/prego_condicions_dop_mexillon_de_galicia_2020.pdf

(1) EUVL L 179, 19.6.2014, s. 17.